钦定古今图书集成/明伦汇编/官常典/第772卷 > 子罕
## 钦定古今图书集成/明伦汇编/官常典/第772卷 > 子罕

按《左传襄公六年》：宋华弱与乐辔，少相狎，长相优，又
相谤也。子荡怒，以弓梏华弱于朝。平公见之曰：“司武
而梏于朝，难以胜矣。”遂逐之。夏，宋华弱来奔司城。子
罕曰：“同罪异罚，非刑也。专戮于朝，罪孰大焉？”亦逐子
荡。子荡射子罕之门曰：“几日而不我从。”子罕善之如
初。　九年春，宋灾。乐喜为司城以为政，使伯氏、司里
火所未至，彻小屋，涂大屋，陈畚挶，具绠缶，备水器，量
轻重，蓄水潦，积土涂，巡丈城，缮守备，表火道。使华臣
具正徒，令隧正纳郊保，奔火所。使华阅讨右官官庀
其司向，戍讨左，亦如之。使乐遄庀刑器，亦如之。使皇
郧命校正出马，工正出车，备甲兵。庀武守。使西鉏吾
庀府守令、司宫，巷伯儆宫，二师令四乡正，敬享祝宗，
用马于四墉，祀盘庚于西门之外。　十五年，郑尉氏、
司氏之乱，其馀盗在宋。郑人以子西、伯有子产之故，
纳赂于宋，以马四十乘与师筏、师慧。三月，公孙黑为
质焉。司城子罕以堵女父、尉翩、司齐与之，良司臣而
逸之，托诸季武子。武子寘诸卞，郑人醢之。三人也。师
慧过宋朝，将私焉。其相曰：“朝也。”慧曰：“无人焉。”相曰：“朝
也，何故无人？”慧曰：“必无人焉。若犹有人，岂其以千乘
之相易淫乐之蒙？必无人焉故也。”子罕闻之，固请而
归之。　宋人或得玉，献诸子罕。子罕弗受。献玉者曰：
“以示玉人，玉人以为宝也，故敢献之。”子罕曰：“我以不
贪为宝，尔以玉为宝。若以与我，皆丧宝也，不若人有
其宝。”稽首而告曰：“小人怀璧，不可以越乡，纳此以请
死也。”子罕寘诸其里，使玉人为之攻之富，而后使复
其所。　十七年，宋皇国父为大宰，为平公筑台，妨于
农收。子罕请俟农功之毕，公弗许。筑者讴曰：“泽门之
晳，实兴我役；邑中之黔，实慰我心。”子罕闻之，亲执朴
以行筑者，而抶其不勉者，曰：“吾侪小人，皆有阖庐，以
辟燥湿寒暑。今君为一台而不速成，何以为役？”讴者
乃止。或问其故，子罕曰：“宋国区区，而有诅有祝，祸之
本也。”　二十七年，宋向戍善于赵文子，又善于令尹
子木，欲弭诸侯之兵以为名，如晋，告赵孟，晋人许之。
如楚，楚亦许之。　秋七月乙酉，宋公及诸侯之大夫
盟于蒙门之外。宋左师请赏，曰：“请免死之邑。”公与之
邑六十，以示子罕。子罕曰：“凡诸侯小国，晋、楚所以兵
威之，畏而后上下慈和，慈和而后能安靖其国家以
事大国，所以存也。无威则骄，骄则乱生，乱生必灭，所
以亡也。天生五材，民并用之，废一不可，谁能去兵？兵
之设久矣，所以威不轨而昭文德也。圣人以兴，乱人
以废，废兴、存亡、昏明之术，皆兵之由也。而子求去之，
不亦诬乎！以诬道蔽诸侯，罪莫大焉。纵无大讨，而又
求赏，无厌之甚也。”削而投之。左师辞邑。向氏欲攻司
城，左师曰：“我将亡。夫子存我，德莫大焉，又可攻乎？”君
子曰：“彼其之子，邦之司直，乐喜之谓乎！何以恤我？我
其收之，向戍之谓乎！”　二十九年，郑子展卒，子皮即
位。于是郑饥而未及麦，民病。子皮以子展之命，饩国
人粟，户一锺，是以得郑国之民。故罕氏常掌国政，以
为上卿。宋司城子罕闻之，曰：“邻于善，民之望也。”宋亦饥，请于平公，出公粟以贷，使大夫皆贷。司城氏贷而
不书，为大夫之无者贷。宋无饥人。叔向闻之，曰：“郑之
罕，宋之乐，其后亡者也。二者其皆得国乎？民之归”也。
施而不德，乐氏加焉，其以宋升降乎？